கூகிள் வழி மொழிபெயர்க்கப்பட்ட கட்டுரைகளில் பல தற்போதுள்ள நிலையில், தமிழ் விக்கிப்பீடியாவில் இடம்பெறுவதற்குத் தகுதி அற்றவை. ஏற்கெனவே இவ்வாறு மொழிபெயர்க்கப்பட்டுள்ள கட்டுரைகளைத் திருத்துவதற்கு நம்மிடம் உள்ள வளங்கள் அனைத்தையும் பயன்படுத்தினால் கூட முழுமையாகத் திருத்து முடிப்பதற்குப் பல மாதங்கள் எடுக்கக்கூடும். தரத்தில் எவ்வித முன்னேற்றமும் இன்றி மொழிபெயர்ப்புக் கட்டுரைகள் தொடர்ந்தும் பதிவேற்றப்பட்டு வருவது கவலைக்குரியது. மேற்படி மொழிபெயர்ப்புத் திட்டத்தின் நல்ல அம்சங்களுட் சிலவாகப் பின்வருவன மேலுள்ள கலந்துரையாடலில் குறிப்பிடப்பட்டுள்ளன.  
1. . சில மொழி பெயர்ப்பாளர்களுக்கு வருமானம் தரும் தொழிலாக இருக்கிறது. (அதை ஏன் கெடுக்க வேண்டும்?)
1. . கூகிள் ஆங்கிலத்திலிருந்து தமிழுக்கு மொழிபெயர்க்கும் மென்பொருளை உருவாக்க உதவும்.
1. . தமிழ் விக்கிப்பீடியாவுக்கு நீளமான கட்டுரைகள் கிடைக்கின்றன.  
மொழி பெயர்ப்பவர்கள் தமிழ் விக்கிப்பிடியாவுக்கு நல்ல கட்டுரைகளைத் தருவார்களேயானால் மற்றவர்கள் ஏன் அதைத் தடுக்கப்போகிறார்கள் (ரவி குறிப்பிட்டிருப்பதுபோல் நெறிமுறை சார்ந்த பிரச்சினைகள் இருந்தால் கூட)? அதற்கு அவர்கள் தங்கள் தொழிலைச் சரியாகச் செய்யவேண்டும். தனிப்பட்ட சிலர் வருமானம் பெறவேண்டும் என்பதற்காக, மற்றவர்கள் தமது நேரத்தையும், பணத்தையும் செலவு செய்து, தன்னார்வமாக உருவாக்கிவரும் கலைக்களஞ்சியத்தைச் சீரழிக்க அனுமதிக்க முடியாது. இந்த மொழிபெயர்ப்புத் திட்டம் பணம் செலுத்தும் கூகிளுக்கோ அல்லது அதன் விளைவுகளைப் பயன்படுத்தும் தமிழ் மக்களுக்கோ எவ்வித பயனும் இன்றி ஒழுங்கற்ற முறையில் நடத்தப்படுகிறது என்பதே எனது கருத்து. ஒருவர் பணம் கொடுத்து ஒரு சேவையைப் பெறுவதானால் அச் சேவையின் விளைவு தரமாக உள்ளதா என்று பார்த்துத்தான் பணம் கொடுக்க வேண்டும். ஆனால், மொழிபெயர்க்கப்படும் கட்டுரைகளின் தரத்தை கூகிள் தரப்பில் எவரும் மதிப்பீடு செய்வதாகத் தெரியவில்லை. எல்லாக் குப்பைகளையுமே தமிழ் விக்கிப்பீடியாவில் கொட்டிவிட்டுப் பணத்தையும் கொடுத்து விடுகிறார்கள் போல் தெரிகிறது. இதனால் தான் பல மொழிபெயர்ப்பாளர்கள் விக்கிப்பீடியாவின் நுட்பங்கள் எதையுமே அறிந்து கொள்ள முயலாமலும், தாங்கள் எழுதியவற்றைத் திரும்பப் பார்த்துப் பிழை திருத்தம் செய்யாமலும் பணத்தைப் பெற்றுக்கொள்ள முடிகிறது. தொழில் முறையில் மொழிபெயர்ப்புச் செய்ய விரும்புபவர்கள் அதற்குரிய தொழில் தர்மத்தைக் கடைப்பிடிக்கவேண்டியது அவசியம். தமது வேலையின் விளைவுகள் உரிய பயன் விளைவிக்க வேண்டும் என்பதில் அக்கறை இருக்க வேண்டும். அதை விடுத்துப் பணத்தை மட்டும் குறியாகக் கொண்டால் மற்றவர்கள் அதற்கு ஆதரவு தருவார்கள் என்று எதிர்பார்க்கக் கூடாது.  
இத் திட்டம், தமிழில் மொழிபெயர்க்கும் மென்பொருள் ஒன்றை உருவாக்க உதவும் என்பதனால்தான் எனக்கும் இத் திட்டத்தின் மீது ஆர்வம் இருந்தது. ஆனால், இத்தகைய மொழி பெயர்ப்புகளை வைத்து உருவாக்கும் மென்பொருளும் இவ்வாறான மொழி பெயர்ப்புகளைத்தான் கொடுக்கும். எனவே, இதில் எதிர் பார்க்கும் பயன் விளையும் என்ற நம்பிக்கை எனக்கு இல்லை. கூகிளுக்கு இதுதான் உண்மையான நோக்கமாக இருந்தால், மொழிபெயர்ப்புக்களை இன்னொருவர் வாசித்து மதிப்பீடு செய்வதற்கான ஒழுங்குகளைச் செய்யவேண்டும்.  
நீளமான கட்டுரைகள் தமிழ் விக்கிப்பீடியாவுக்குத் தேவைதான். அதற்காக, எழுத்துப்பிழை, சொற்பிழை, பொருட்பிழை எனப் பல நூறு பிழைகளுடன் கூடிய கட்டுரைகளை ஏற்றுக்கொள்ள முடியாது. பல வேளைகளில் மொழிபெயர்ப்புக் கட்டுரைகளைப் பதிவேற்றும்போது, ஏற்கெனவே பிற பயனர்கள் அதே தலைப்பில் எழுதிய கட்டுரைகளைத் தன்னியக்கமாகவே நீக்கிவிட்டுப் பல நூறு பிழைகளுடன் எழுதப்பட்ட கட்டுரைகள் அவ்விடத்தில் உட்கார்ந்து கொள்கின்றன. பொதுவாக ஒரு பயனர் எழுதிய கட்டுரைகளை நீக்குவதற்கு முன்னர் எடுக்கவேண்டிய எந்த வழிமுறைகளையுமே இத் திட்டம் மதித்து நடப்பதில்லை. பல மணி நேரத்தைச் செலவு செய்து ஒரு தன்னார்வ நோக்குடன் தான் எழுதும் ஒரு கட்டுரை ஒரு நாள் திடீரென மறைந்து போவதை எந்தப் பயனருமே விரும்ப மாட்டார்.  
கட்டுரைகளைப் பற்றிக் கலந்துரையாடுவதும், அவற்றில் உள்ள குறை நிறைகள் தொடர்பான கருத்துக்களை எடுத்துக் கூறுவதும், இக் கருத்துக்களுக்கான பதில்களைக் கட்டுரை எழுதியவரிடம் இருந்து பெற்றுக்கொள்வதும், இவற்றின் விளைவாகக் கட்டுரை எழுதியவரோ பிற பயனர்களோ அவற்றை மேம்படுத்துவதும், விக்கிப்பீடியாவின் தரத்தைப் பேணுவதற்கான அடிப்படையான பொறிமுறைகள். கூகிள் மொழிபெயர்ப்பாளர்கள் இவை எதையும் பற்றிக் கவலைப்படாமல், விக்கிச் சமுதாயத்துக்கு வெளியில் நின்றுகொண்டு பிழைகள் மலிந்த கட்டுரைகளை எழுதிக் குவிப்பதும், அது பற்றிய பயனர்களின் கருத்துக்களுக்குச் செவி சாய்க்காமல் விடுவதும், திராணி இருந்தால் திருத்துங்கள் என்று சவால் விடுவதும் ஏற்றுக்கொள்ளக்கூடியவை அல்ல.  
இத்தகைய ஒழுங்கு முறைப் பிறள்வுகள் ஒரு தனிப்பட்டவரிடமிருந்து வந்தால் கட்டுரைகளை நீக்குவதன் மூலம் அல்லது அவரது பயனர் கணக்கைத் தடைசெய்வதன் மூலம் பிரச்சினையைச் சுலபமாகத் தீர்த்துவிட முடியும். ஆனால், இது ஒரு ஒழுங்கமைவான அமைப்பினால் ஏற்படுத்தப்படுவது. ஒரு வேளை அவ்வமைப்பின் உயர் மட்டத்தினருக்கு அவர்களது திட்டம் செல்லும் திசை தெரியாது இருக்கலாம். அத்துடன் விக்கிமீடியா உயர் நிலை நிர்வாகிகளும் இத்திட்டத்துக்குக் கொள்கையளவில் ஒப்புதல் அளித்திருக்கக்கூடும். எனவே, உடனடியாகக் கட்டுரைகளை நீக்குவது, பயனர் கணக்குகளைத் தடை செய்வது போன்ற விடயங்கள் உரிய பயனை விளைவிக்காது என்பது எனது கருத்து. எனவே இப் பிரச்சினையை வேறு வழியில் அணுகுவது நல்லது. விக்கிப்பீடியா இந்திய அமைப்யையும் இதில் ஈடுபடுத்த வேண்டும். அவர்களூடாக விக்கிமீடியாவின் உயர்நிலை நிர்வாகிகளை அணுகி அவர்கள் மூலம் கூகிள் நிறுவனத்தை அணுக வைக்கலாம். தமிழ் விக்கிப்பீடியா சார்பிலும் நேரடியாக விக்கிமீடியா நிறுவனத்துக்கு எழுதலாம். நமது அணுகு முறை வலுவானதாக இருக்கவேண்டும் அல்லது நமது நடவடிக்கைகளை இலகுவாக முறியடித்து விடுவார்கள். நடவடிக்கைகளைக் கூடிய விரைவில் தொடங்கவேண்டும். (கட்டுரைப் போட்டிகள் முடிந்த பின்னர்?)  
அதுவரை கூகிள் மொழிபெயர்ப்புக் கட்டுரைகளுக்கு அவற்றில் பொருட்பிழைகள், எழுத்துப்பிழைகள் போன்றவை இருப்பதைத் தெளிவாகக் குறிப்பிட்டு ஒரு வார்ப்புரு இடுவதன் மூலம் அக்கட்டுரைகளைப் பயன்படுத்த விழைவோரை எச்சரிக்கையாக இருக்கும்படி அறிவுறுத்தலாம். இது குறித்து நடவடிக்கைகள் எடுக்கப்பட்டு வருவதையும் அறியத்தரலாம். தற்போது பயன்படுத்தப்படும் வார்ப்புரு போதுமானது அல்ல.  
மயூரநாதன் 07:02, 23 ஏப்ரல் 2010 (UTC)